b'\n_START_ARTICLE_\nJuozas Karosas\n_START_SECTION_\nBiografija\n_START_PARAGRAPH_\nI\xc5\xa1 prad\xc5\xbei\xc5\xb3 muzikos mok\xc4\x97 t\xc4\x97vas, vargonininkai K. Treinys ir A. Tamo\xc5\xa1i\xc5\xabnas, o v\xc4\x97liau \xe2\x80\x93 kompozitorius Juozas Gruodis. 1912\xe2\x80\x931913 su J. Gruod\xc5\xbeiu vargonininkavo ir vadovavo chorams Kukti\xc5\xa1k\xc4\x97se, o 1913\xe2\x80\x931915 m. \xe2\x80\x93 Alantoje._NEWLINE_1915 m. i\xc5\xa1vyko \xc4\xaf Maskv\xc4\x85 ir \xc4\xafstojo \xc4\xaf J. Slavianskio vadovaujam\xc4\x85 chor\xc4\x85. Su \xc5\xa1iuo kolektyvu vis\xc4\x85 sezon\xc4\x85 gastroliavo po \xc4\xafvairius Rusijos miestus. Paskui penkerius metus vargonininkavo, dirbo mokytoju, koncertmeisteriu ir chor\xc5\xb3 vadovu Jarceve. I\xc5\xa1 \xc4\x8dia nuvykdavo \xc4\xaf Smolensk\xc4\x85 pas pianist\xc4\x85 J. Engel\xc4\xaf mokytis skambinti fortepijonu._NEWLINE_1921\xe2\x80\x931927 m. Rygos konservatorijoje studijavo vargonavim\xc4\x85 (prof. P. Juozaus (Jozuus) klas\xc4\x97), kompozicij\xc4\x85 (prof. J. Vytuolio (Vitols) klas\xc4\x97) ir dirigavim\xc4\x85 (P. Juozaus ir E. Kuperio klas\xc4\x97s). Studijuodamas d\xc4\x97st\xc4\x97 muzik\xc4\x85 ir dainavim\xc4\x85 Rygos lietuvi\xc5\xb3 gimnazijoje, vadovavo lietuvi\xc5\xb3 ir latvi\xc5\xb3 chorams, reng\xc4\x97 koncertus Rygoje ir kitur. Ypa\xc4\x8d k\xc5\xabrybi\xc5\xa1kai dirbo su Rygos lietuvi\xc5\xb3 jaunimo mi\xc5\xa1riuoju choru \xe2\x80\x9e\xc5\xa0viesa\xe2\x80\x9c (1921\xe2\x80\x931930 m.). Choras tur\xc4\x97jo pareng\xc4\x99s didel\xc4\xaf lietuvi\xc5\xa1k\xc5\xb3 k\xc5\xabrini\xc5\xb3 repertuar\xc4\x85 ir nema\xc5\xbeai koncertavo, dalyvavo Latvijos dain\xc5\xb3 \xc5\xa1vent\xc4\x97se, 1923 ir 1927 m. koncertavo Kaune._NEWLINE_Sugr\xc4\xaf\xc5\xbe\xc4\x99s \xc4\xaf Lietuv\xc4\x85, nuo 1930 m. d\xc4\x97st\xc4\x97 muzik\xc4\x85 ir vadovavo chorams Kauno \xe2\x80\x9eSaul\xc4\x97s\xe2\x80\x9c gimnazijoje ir mokytoj\xc5\xb3 seminarijoje, dirbo E. Laumenskien\xc4\x97s liaudies konservatorijoje, vadovavo \xe2\x80\x9eDainos\xe2\x80\x9c chorui (1931\xe2\x80\x931936 m.) ir dirigavo Kauno radiofono simfoniniam orkestrui. Dalyvavo Filharmonijos draugijos veikloje, nema\xc5\xbeai ra\xc5\xa1\xc4\x97 \xe2\x80\x9eMuzikos baruose\xe2\x80\x9c, \xe2\x80\x9eMuzikoje ir teatre\xe2\x80\x9c ir kitur. 1937\xe2\x80\x931939 m. ir 1945\xe2\x80\x931956 m. \xe2\x80\x93 Klaip\xc4\x97dos muzikos mokyklos, 1939\xe2\x80\x931945 m. \xe2\x80\x93 \xc5\xa0iauli\xc5\xb3 muzikos mokyklos direktorius, choro dirigavimo ir kit\xc5\xb3 disciplin\xc5\xb3 d\xc4\x97stytojas bei chor\xc5\xb3 vadovas. 1946\xe2\x80\x931956 m. vadovavo Klaip\xc4\x97dos mokytoj\xc5\xb3 instituto student\xc5\xb3 mi\xc5\xa1riajam chorui, d\xc4\x97st\xc4\x97 muzik\xc4\x85 fakultatyviniuose b\xc5\xabreliuose. Kur\xc4\xaf laik\xc4\x85 vadovavo muzikos mokyklos moksleivi\xc5\xb3 chorui ir dirigavo \xe2\x80\x9e\xe2\x80\x9c\xe2\x80\x9e\xe2\x80\x9cv j0 simfoniniam orkestrui, reng\xc4\x97 koncertus, organizavo dain\xc5\xb3 \xc5\xa1ventes ir buvo j\xc5\xb3 vyr. dirigentas._NEWLINE_Nuo 1956 m. \xe2\x80\x93 Lietuvos valstybin\xc4\x97s konservatorijos choro dirigavimo ir kit\xc5\xb3 muzikos disciplin\xc5\xb3 vyr. d\xc4\x97stytojas, docentas (1965 m.) ir profesorius (1977 m.). Taip pat 1956\xe2\x80\x931964 m. d\xc4\x97st\xc4\x97 muzikos teorijos disciplinas Vilniaus Juozo Tallat-Kelp\xc5\xa1os muzikos mokykloje, o 1957\xe2\x80\x931961 m. buvo Vilniaus valstybinio pedagoginio instituto Muzikos katedros choro dirigavimo d\xc4\x97stytojas. Buvo Kauno, Klaip\xc4\x97dos, Vilniaus miest\xc5\xb3 ir daugelio rajon\xc5\xb3 dain\xc5\xb3 \xc5\xa1ven\xc4\x8di\xc5\xb3 dirigentas, respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas ir vyr. dirigentas (1950, 1955, 1975 m.). Lietuvos miestuose ir miesteliuose sureng\xc4\x97 daug savo k\xc5\xabrybos autorini\xc5\xb3 koncert\xc5\xb3, buvo chor\xc5\xb3 ap\xc5\xbei\xc5\xabr\xc5\xb3 bei konkurs\xc5\xb3 \xc5\xbeiuri pirmininkas arba narys._NEWLINE_Para\xc5\xa1\xc4\x97 muzikos vadov\xc4\x97l\xc4\xaf \xe2\x80\x9eGars\xc5\xb3 keliais\xe2\x80\x9c (1937 m.), atsiminim\xc5\xb3 knyg\xc4\x85 \xe2\x80\x9eNueitas kelias\xe2\x80\x9c (1976 m.), daug muzikini\xc5\xb3 straipsni\xc5\xb3, chor\xc5\xb3 koncert\xc5\xb3 recenzij\xc5\xb3 ir mokslo darb\xc5\xb3. Suk\xc5\xabr\xc4\x97 dain\xc5\xb3 chorams, solistams ir vaikams, stambi\xc5\xb3 vokalini\xc5\xb3 ir instrumentini\xc5\xb3 k\xc5\xabrini\xc5\xb3. Harmonizavo lietuvi\xc5\xb3 liaudies dain\xc5\xb3, para\xc5\xa1\xc4\x97 muzikos fortepijonui ir kitiems instrumentams bei ansambliams. Jo harmonizuota lietuvi\xc5\xb3 liaudies daina \xe2\x80\x9eAugo kieme klevelis\xe2\x80\x9c skamb\xc4\x97jo 1978 m. 5-ojoje JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97je Toronte._NEWLINE_Buvo Lietuvos kompozitori\xc5\xb3 s\xc4\x85jungos narys, ne kart\xc4\x85 rinktas ir \xc4\xaf valdyb\xc4\x85. 1954 m. kompozitoriui suteiktas nusipelniusio meno veik\xc4\x97jo, o 1960 m. \xe2\x80\x93 liaudies artisto garb\xc4\x97s vardas, 1972 m. apdovanotas Lietuvos valstybine premija. Kompozitoriaus vardu pavadinta Klaip\xc4\x97dos 1-oji vaik\xc5\xb3 muzikos mokykla. I\xc5\xa1augino s\xc5\xabn\xc5\xb3 Algird\xc4\x85 bei dvi dukteris: Rim\xc4\x85 ir J\xc5\xabrat\xc4\x99 \xe2\x80\x93 abi pianist\xc4\x97s ir pedagog\xc4\x97s._NEWLINE_1967 m. i\xc5\xa1leista muzikologo J. Spigelglazo knyga \xe2\x80\x9eJuozas Karosas\xe2\x80\x9c.'